રૂ. 10ના સિક્કાને લઈને RBIએ જાહેર કર્યો આદેશ
શનિવાર, જુલાઈ 21 2018, 17:19 Hrs(IST)
નવગુજરાત સમય | Publish Date: Jan 17 2018 5:54PM
- રૂ. 10ના તમામ ડિઝાઈન સાથેના સિક્કા ચલણમાં ચાલુ હોવાની આરબીઆઈએ કરી સ્પષ્ટતા
દસ રૂપિયાના સિક્કાને લઈને લોકોમાં જે ગૂંચવાડો રહેલો છે તેને રિઝર્વ બેન્ક ઓફ ઈન્ડિયાએ દૂર કરવાનો પ્રયાસ કર્યો છે. બુધવારે આરબીઆઈએ જણાવ્યું હતું કે ચલણમાં ફરી રહેલા તમામ દસ રૂપિયાના સિક્કા કાયદેસર છે. આરબીઆઈએ એ નિવેદન જાહેર કરીને જણાવ્યું હતું કે અત્યાર સુધીમાં 14 ડિઝાઈન (અલગ-અલગ પ્રકાર)ના રૂપિયા દસના સિક્કા બજારમાં છે અને તે તમામ કાયદેસર છે. આરબીઆઈએ કહ્યું કે, 'તમામ પ્રકારના દસના સિક્કા ચલણમાં ચાલુ છે.'
અગાઉ આરબીઆઈએ નવેમ્બરમાં પણ સ્પષ્ટતા કરી હતી કે તમામ સિક્કા બરોબર છે અને લોકો તેને સ્વીકારવાનો ઈનકાર ના કરે. રૂપિયા દસના સિક્કા સ્વીકારનો ઈનકાર કરે તેની વિરુદ્ધ કાયદાકીય કાર્યવાહી પણ કરવાની વાત કરાઈ હતી, પરંતુ તેમ છતાં લોકોમાં ડર રહેલો હતો.
લોકોમાં જુદી જુદી ધારણાઓ રહેલી છે જેને પગલે લોકો દસ રૂપિયાના સિક્કા સ્વીકારવાનો ઈનકાર કરી રહ્યા છે. કોઈ એવું માને છે કે રૂ.ના ચિહ્નવાળો સિક્કો અસલી છે જ્યારે કોઈ અન્ય ડિઝાઈનનો સિક્કો અસલ હોવાની વાત કરે છે. આરબીઆઈએ સ્પષ્ટતા કર્યા બાદ પણ લોકોમાં ગૂંચવાડો જણાતો હોવાથી આરબીઆઈએ ફરીથી આ આદેશ દોહરાવવો પડ્યો હતો.